Malta se tkun qed tiftaħ it-tieni semi-finali tal-Eurovision Song Contest, serata li se ssir fit-8 ta’ Mejju li ġej f’Kopenhagen, id-Danimarka.  Skont is-sit elettroniku uffiċjali tal-konkors, eurovision.tv , wara Malta, se jkantaw Iżrael, in-Norveġja, il-Georġja, il-Polonja, l-Awstrija, il-Litwanja, il-Finlandja, l-Irlanda, il-Belarus, il-Maċedonja, l-Iżvizzera, il-Greċja, is-Slovenja u r-Rumanija. Wara li fl-20 ta’ Jannar li għadda kienu ttellgħu l-pajjizi li se jkunu qed jieħdu sehem fl-ewwel jew fit-tieni semi-finali, illum ittellgħet l-ordni ta’ kif se jkantaw il-pajjiżi parteċipanti.  Għalkemm Iżrael kien tela’ biex jieħu sehem fl-ewwel semi-finali, l-organizzaturi aċċettaw li jħalluhom jieħdu sehem fit-tieni semi-finali minħabba li fis-6 ta’ Mejju jiċċelebraw Jum l-Indipendenza.  Minbarra l-pajjiżi parteċipanti fis-semi-finali, għall-ewwel serata se jkun hemm id-Danimarka, Franza u Spanja li se jivvotaw; filwaqt li fis-semi-finali ta’ Malta, jiġifieri fit-tieni serata, se jkun hemm il-Ġermanja, l-Italja u r-Renju Unit li se jkunu jistgħu jivvutawlna. Firelight, bil-kanzunetta ‘Coming Home’, se jkunu għaldaqstant qed jesebixxu ruħhom fis-serata tal-Ħamis, bit-tama li jumejn wara jkunu jistgħu jerġgħu jitilgħu fuq il-palk għas-serata finali tal-10 ta’ Mejju li ġej. Il-ġimgħa li għaddiet is-37 kanzunetta li se jieħdu sehem fl-edizzjoni ta’ din is-sena ġew irreġistrati uffiċjalment mal-European Broadcasting Union, u għalhekk ingħata bidu għall-count down hekk kif fadal 43 jum ieħor għall-ewwel semi-finali li se tittella’ fil-B&W Hallerna Arena ta’ Kopenhagen.